To mænd på 24 og 25 år er ved Retten i Holstebro blevet fængslet i hver fire uger. De sigtes for drabsforsøg efter et knivstikkeri mandag aften ved et pizzeria i Nykøbing Mors. En 28-årig mand fra Aarhus blev såret af et farligt knivstik i halsen. De første meldinger lød på, at han var i livsfare. Han blev bragt til Skejby Sygehus i Aarhus, hvor det lykkedes for lægerne at bringe ham ud af farezonen. Både den 28-årige og hans kammerat på 22 år var af en eller anden grund kommet i klammeri med lokale unge ved pizzeriaet i Grønnegade i Nykøbing. - De kendte ikke hinanden i forvejen, siger lederen af efterforskningen, Andreas Søgaard, fra lokalpolitiet i Thisted. Politiet mener at have styr på, hvad der udløste de lokales knivangreb mod de to andre, der begge er fra Aarhus. Men indtil videre ønsker Andreas Søgaard ikke at dele sin viden med offentligheden. Oprindelig havde politiet anholdt tre mænd i sagen, men den ene er blevet løsladt. Under afhøringer har den ene erkendt, at han førte kniven. Begge mænd fra Aarhus blev såret, men den yngre ikke nær så alvorligt som den ældre, der blev stukket i halsen.

Referat:
To mænd fra Nykøbing Mors sigtes for farligt knivangreb mod udenbys unge ved pizzeria.